b'\n_START_ARTICLE_\nLa Comarca\n_START_SECTION_\nGeografia\n_START_PARAGRAPH_\nSegons en Tolkien, La Comarca fa 222 km des dels Turons Llunyans a l\'oest fins al pont del Brandiv\xc3\xadn a l\'est, i 278 km des de les parets del nord fins als aiguamolls del sud. Tolkien confirma aquestes dades en un assaig sobre com traduir el Senyor dels Anells, on descriu La Comarca com una \xc3\xa0rea de 47.000 km\xc2\xb2._NEWLINE_El riu Brandiv\xc3\xadn (Baranduin) voreja La Comarca a l\'est. Els h\xc3\xb2bbits tamb\xc3\xa9 viuen a Boqueria, a l\'est del riu i a l\'oest de la Bardissa que protegeix La Comarca de la invasi\xc3\xb3 del Bosc Vell; tot i aix\xc3\xb2, la Boqueria no va ser reconeguda formalment com a part de La Comarca fins despr\xc3\xa9s de la Guerra de l\'Anell, quan el Rei El\xc3\xa8ssar va atorgar-lo a La Comarca. Pel nord i per l\'est, La Comarca no t\xc3\xa9 cap frontera natural, per\xc3\xb2 est\xc3\xa0 for\xc3\xa7a delimitada per velles carreteres al sud i a l\'est, i per vagues trets geogr\xc3\xa0fics com els Turons de les Torres._NEWLINE_La Comarca estava, origin\xc3\xa0riament, dividida en quatre Quartons, anomenats del Nord, del Sud, de l\'Est i de l\'Oest, per\xc3\xb2 despr\xc3\xa9s s\'hi va afegir la Boqueria i posteriorment la Franja de Ponent. Aquests quartons, a la vegada, estan dividits en petites regions no oficials que porten els noms de les principals fam\xc3\xadlies: els Tucs vivien a Vilatuc, o a les seves proximitats, a la Tuqeria. En molts casos, el cognom dels h\xc3\xb2bbits indica d\'on era origin\xc3\xa0ria la seva fam\xc3\xadlia: el cognom de Samseny Gamg\xc3\xad deriva de Gamwich, d\'on la seva fam\xc3\xadlia era origin\xc3\xa0ria. La Boqueria va ser anomenada pels Vellbocs (posteriorment Brandibocs)._NEWLINE_La Comarca \xc3\xa9s una terra preciosa i f\xc3\xa8rtil, estimada pels seus habitants. Els h\xc3\xb2bbits tenien un sistema agr\xc3\xadcola avan\xc3\xa7at, per\xc3\xb2 no industrialitzat. A La Comarca s\'hi podia trobar cereal, fruites, fusta i tabac._NEWLINE_La comarca a finals de la Tercera Edat gaireb\xc3\xa9 no tenia "govern". Les antigues tradicions parlaven d\'un rei de F\xc3\xb3rnost, o Norburg, molt al nord de La Comarca, per\xc3\xb2 no hi havia hagut rei durant gaireb\xc3\xa9 mil anys, i les ru\xc3\xafnes de Norburg estan ben cobertes d\'herba. Tot i aix\xc3\xb2, seguien les lleis de l\'antic rei, els Preceptes, justos i antics a la vegada. En realitat, La Comarca havia sigut, en els seus or\xc3\xadgens, part del regne d\'Arthedain, ja llavors al final dels seus anys, i el rei de F\xc3\xb3rnost els hi havia concedit aquelles terres amb l\'\xc3\xbanica condici\xc3\xb3 de recon\xc3\xa8ixer la seva sobirania. Aix\xc3\xb2 succe\xc3\xafa l\'any 1601 TE, que va ser comptat com l\'any 1 del Comput o Cronologia de la Comarca.\n_START_SECTION_\nHist\xc3\xb2ria\n_START_PARAGRAPH_\nLa Comarca fou habitada pels h\xc3\xb2bbits l\'any 1601 de la Tercera Edat (Any 1 segons el C\xc3\xb2mput o Cronologia de La Comarca). Els h\xc3\xb2bbits, que origin\xc3\xa0riament vivien a la vall de l\'\xc3\x80nduin, van emmigrar cap a l\'oest, creuant les perilloses Muntanyes Boiroses, i abans d\'arribar a La Comarca van viure a Terrafosca i als regnes de Rhudaur i Cardolan, sorgits del desmembrament d\'\xc3\x80rnor. Es creu que origin\xc3\xa0riament els h\xc3\xb2bbits van emmigrar per escapar dels problemes del Bosc Llobreg\xc3\xb3s, i dels atacs dels orientalencs. _NEWLINE_La Comarca formava part del regne d\'Arthedain, i per tant del d\'\xc3\x80rnor. Els h\xc3\xb2bbits van obtindre el perm\xc3\xads oficial del Rei \xc3\x80rgeleb II a F\xc3\xb3rnost per instal\xc2\xb7lar-se en aquestes terres, del tot despoblades. Els h\xc3\xb2bbits es van considerar ells mateixos vassalls del rei i van enviar tropes de suport a la gran batalla d\'\xc3\x80rnor contra \xc3\x80ngmar. Despr\xc3\xa9s de la caiguda d\'\xc3\x80rnor, La Comarca va romandre com un regne menor per\xc3\xb2 independent, autogovernat. Els caps de cada fam\xc3\xadlia elegien un oficial, anomenat el Thain, per mantenir el poder del rei despr\xc3\xa9s de la caiguda del Regne del Nord. Els primers Thains pertanyien a la fam\xc3\xadlia Vellboc; m\xc3\xa9s tard va passar als Tucs._NEWLINE_La mida petita, relativa falta d\'import\xc3\xa0ncia, valentia i resist\xc3\xa8ncia dels h\xc3\xb2bbits van fer d\'ells un objectiu massa modest per ser conquerit. I m\xc3\xa9s important encara, La Comarca va ser vigilada i protegida pels exploradors D\xc3\xbanadan, qui vigilaven les fronteres i en mantenien allunyats els intrusos. Els \xc3\xbanics estrangers que entraven a La Comarca eren el Nans, que viatjaven per la Gran Carretera que creuava La comarca cap a i des de les seves mines de les Muntanyes Blaves, i ocasionalment els Elfs, en el seu viatge cap a les Rades Grises._NEWLINE_Aquesta situaci\xc3\xb3 de pau i tranquil\xc2\xb7litat va canviar despr\xc3\xa9s que, l\'any 1341 segons el C\xc3\xb2mput de La Comarca, Bilbo Saquet trob\xc3\xa9s l\'Anell \xc3\x9anic. Poc despr\xc3\xa9s dels inicis dels fets explicats a El Senyor dels Anells (tardor de l\'any 1418 segons el C\xc3\xb2mput de la Comarca), La Comarca va rebre primer la visita dels Nou Espectres de l\'Anell, i despr\xc3\xa9s va ser capturada per S\xc3\xa0ruman, mitjan\xc3\xa7ant el seu servent Lotho Vilabossot i de Saquet, que va convertir La Comarca en un estat policial i va comen\xc3\xa7ar una gran campanya d\'industrialitzaci\xc3\xb3, portant els h\xc3\xb2bbits a la mis\xc3\xa8ria i fent malb\xc3\xa9 la mateixa ecologia. La Comarca va ser alliberada amb l\'ajuda de Frodo, Sam, Merry i Pippin amb la seva vict\xc3\xb2ria a la Batalla de Voralaigua, finalitzant, aix\xc3\xad, la Guerra de l\'Anell. Un cop coronat \xc3\x80ragorn com a Rei d\'\xc3\x80rnor i de G\xc3\xb3ndor, La Comarca va esdevenir una regi\xc3\xb3 protegida dins el Regne Reunificat. Ell mateix va dictar un edicte on es prohibia l\'entrada dels homes dins La Comarca (ni tan sols el Rei podia entrar-hi). La Comarca es va recuperar gr\xc3\xa0cies a la terra de Lothl\xc3\xb3rien, que Gal\xc3\xa0driel va donar a Sam. L\'any 1420 \xc3\xa9s considerat pels habitant de La Comarca com l\'any m\xc3\xa9s productiu i pr\xc3\xb2sper.\n_START_SECTION_\nGovern\n_START_PARAGRAPH_\nLa Comarca \xc3\xa9s una societat volunt\xc3\xa0riament d\'ordre. Les \xc3\xbaniques oficines del govern s\xc3\xb3n el servei postal i la policia, els comarcalers, l\'obligaci\xc3\xb3 dels quals \xc3\xa9s cuidar del bestiar. Els oficials nominals de La Comarca s\xc3\xb3n el Batlle de Miquel Escarball als Turons Blancs (per extensi\xc3\xb3 considerat el Batlle de La Comarca); el Thain de Vilatuc, el cap de la important fam\xc3\xadlia Tuc; i el Senyor de la Boqueria a Can Brandi. El poder del Thain pot ser comparat al que tenen els Almiralls de G\xc3\xb3ndor, tot i que en una \xc3\xa0rea m\xc3\xa9s petita, on ell governa substituint al Rei. El Thain tamb\xc3\xa9 actua com a cap de l\'assemblea comarcal, i com a capit\xc3\xa0 del reclutament comarcal i de l\'ex\xc3\xa8rcit dels h\xc3\xb2bbits; tot i que aquests c\xc3\xa0rrecs nom\xc3\xa9s s\xc3\xb3n necessaris en emerg\xc3\xa8ncies, que passen molt rarament, per la qual cosa el paper del Thain ha esdevingut una posici\xc3\xb3 \xc3\xbanicament cerimonial. Les obligacions del Batlle s\xc3\xb3n treballar com a cap del servei postal, dirigir el cos dels comarcalers, i mantenir la just\xc3\xadcia. Els h\xc3\xb2bbits de La Comarca han d\'obeir les normes, per\xc3\xb2 no hi ha cap necessitat d\'obligar-los-hi: tots els h\xc3\xb2bbits les obeeixen perqu\xc3\xa8 s\xc3\xb3n justes i antigues. Existien advocats a la societat H\xc3\xb2bbit, que nom\xc3\xa9s treballaven amb testaments. Frodo va adonar-se que no se sabia que cap h\xc3\xb2bbit hagu\xc3\xa9s provat d\'assassinar-ne un altre (ni els Elfs poden dir el mateix de la seva ra\xc3\xa7a).\n_START_SECTION_\nInflu\xc3\xa8ncies d\'en Tolkien\n_START_PARAGRAPH_\nLa industrialitzaci\xc3\xb3 de La Comarca est\xc3\xa0 basada en el testimoni del mateix Tolkien de l\'extensi\xc3\xb3 de la Revoluci\xc3\xb3 Industrial al m\xc3\xb3n rural de Warwickshire durant la seva joventut, i sobretot per les conseq\xc3\xbc\xc3\xa8ncies nefastes que va comportar. La rebel\xc2\xb7li\xc3\xb3 dels h\xc3\xb2bbits i la restauraci\xc3\xb3 de La Comarca preindustrial es pot interpretar com una prescripci\xc3\xb3 de volunt\xc3\xa0ria simplicitat com a remei pels problemes de la societat moderna._NEWLINE_Als mapes del Tolkien, La Comarca est\xc3\xa0 localitzada a la mateix posici\xc3\xb3 que Anglaterra als mapes Europeus moderns. La Comarca pot ser considerada com una illa perqu\xc3\xa8 no es veu afectada per l\'entorn ni els seus problemes. Per tot els llibres, Tolkien deixa anar nombrosos punts de semblan\xc3\xa7a entre Anglaterra i La Comarca, com el clima, l\'agricultura i el dialecte.'